## Pravilnik o izmjenama i dopunama Pravilnika o uvjetima i načinu ostvarivanja prava na osposobljavanje za samostalan život i rad

### NN 148/1999 (30.12.1999.), Pravilnik o izmjenama i dopunama Pravilnika o uvjetima i načinu ostvarivanja prava na osposobljavanje za samostalan život i rad

# **MINISTARSTVO RADA I SOCIJALNE SKRBI**

Na osnovi članka 60. Zakona o socijalnoj skrbi ("Narodne novine", br.
73/97.), ministar rada i socijalne skrbi donosi

## **PRAVILNIK**

### **O IZMJENAMA I DOPUNAMA PRAVILNIKA O UVJETIMA I NAČINU OSTVARIVANJA PRAVA NA OSPOSOBLJAVANJE ZA SAMOSTALAN ŽIVOT I RAD**

Članak 1.

U Pravilniku o uvjetima i načinu ostvarivanja prava na osposobljavanje
za samostalan život i rad ("Narodne novine", br. 62/98), u članku 2. stavak
3. mijenja se i glasi:

"Odluku o priznavanju prava na osposobljavanje za samostalan rad donosi
nadležni centar za socijalnu skrb na temelju nalaza i mišljenja tijela
vještačenja iz članka 147. Zakona o socijalnoj skrbi (u daljnjem tekstu:
tijelo vještačenja), a u skladu s rješenjem nadležnog županijskog ureda
kojim je korisnik ostvario pravo na posebne oblike odgoja i obrazovanja."

Članak 2.

U članku 4. stavku 1. iza riječi "rad" dodaju se riječi:

"pod uvjetima i na način propisan ovim Pravilnikom,"

Članak 3.

U članku 7. stavak 1. mijenja se i glasi:

"(1) Korisnik koji je ostvario pravo na osposobljavanje za samostalan
rad te radi toga pohađa nastavu izvan mjesta svog prebivališta, a ne ostvaruje
pravo na stalni smještaj u dom socijalne skrbi ili udomiteljsku obitelj,
ima pravo na novčanu pomoć za pokriće troškova prijevoza."

Iza stavka 2. dodaju se stavci 3. i 4.:

"(3) Novčana pomoć za pokriće troškova prijevoza koja pripada korisniku
prava na osposobljavanje za samostalan rad obuhvaća troškove prijevoza
u odlasku i povratku.

(4) Novčana pomoć za pokriće troškova prijevoza priznaje se po najnižoj
cijeni za redovita prijevozna sredstva javnog prometa za najkraću relaciju.
Ako korisnik upotrebljava osobno vozilo, novčana pomoć za troškove prijevoza
pripada mu u visini cijene vozne karte javnog prijevoznog sredstva."

Članak 4.

U članku 12. stavku 1. iza riječi "njegovog" dodaje se riječ "stalnog".

U stavku 2. umjesto točke stavlja se zarez i dodaju se riječi:

"u skladu s odredbama članka 7. stavka 3. i 4. ovoga Pravilnika."

Članak 5.

Iza članka 12. dodaje se podnaslov i novi članak 13a koji glasi:

"IV. PRIJELAZNE I ZAVRŠNE ODREDBE"

Članak 13.

"(1) Od 1. siječnja 2000. godine, korisnici koji su pravo na naknadu
do zaposlenja ostvarili prema propisima mirovinskog i invalidskog osiguranja
koji su važili do 31. prosinca 1998. godine, imaju pravo na naknadu iz
članka 4. Pravilnika o uvjetima i načinu ostvarivanja prava na osposobljavanje
za samostalan život i rad ("Narodne novine", br. 62/98.).

(2) Od 1. siječnja 2000. godine, korisnici koji su pravo na osposobljavanje
za rad i pravo na smještaj u ustanovama socijalne skrbi ili udomiteljskoj
obitelji za vrijeme osposobljavanja za rad ostvarili prema propisima mirovinskog
i invalidskog osiguranja koji su važili do 31. prosinca 1998. godine, imaju
pravo i nadalje koristiti smještaj u ustanovama socijalne skrbi ili udomiteljskoj
obitelji sukladno članku 6. Pravilnika o uvjetima i načinu ostvarivanja
prava na osposobljavanje za samostalan život i rad ("Narodne novine", br.
62/98.).

(3) Korisnicima prava iz stavka 1. i 2. ovog članka nadležni centar
za socijalnu skrb priznaje ta prava po službenoj dužnosti ili na zahtjev
korisnika, odnosno njegovog zakonskog zastupnika.

(4) Centar za socijalnu skrb pokrenut će postupak po službenoj dužnosti
kad neposredno sazna ili utvrdi da je korisnik prava iz stavka 1. i 2.
ovoga članka ostvarivao ta prava prema propisima mirovinskog i invalidskog
osiguranja do 31. prosinca 1999. godine ili kada to utvrdi povodom obavijesti
nadležne službe Hrvatskog zavoda za mirovinsko osiguranje, ustanove socijalne
skrbi, udruge, vjerske zajednice i državnog ili drugog tijela.

(5) Korisnik prava iz stavka 1. i 2. ovoga članka, odnosno njegov zakonski
zastupnik može podnijeti zahtjev za priznavanje tih prava, ako postupak
po službenoj dužnosti nije pokrenuo nadležni centar za socijalnu skrb.
Uz zahtjev prilaže se pravomoćno rješenje nadležne službe Hrvatskog zavoda
za mirovinsko osiguranje o prestanku prava iz stavka 1. i 2. ovoga članka."

Članak 6.

Ovaj Pravilnik stupa na snagu danom objave u "Narodnim novinama".

Klasa: 550-01/99-01/645
Urbroj: 524-01-99-4-5/4
Zagreb, 28. prosinca 1999.

Ministar
**Joso Škara,** v. r.

Pravilnik, NN 148/1999-2266